b"\n_START_ARTICLE_\nRevoluci\xc3\xb3 alemanya de mar\xc3\xa7\n_START_PARAGRAPH_\nLa Revoluci\xc3\xb3 alemanya de mar\xc3\xa7 o Revoluci\xc3\xb3 alemanya de 1848-1849 va ser l'esdeveniment revolucionari que va tenir lloc entre el mar\xc3\xa7 del 1848 i finals del 1849 a la Confederaci\xc3\xb3 Germ\xc3\xa0nica, sobretot a \xc3\x80ustria i a Pr\xc3\xbassia, i a les seves zones fora de la Confederaci\xc3\xb3. El seu objectiu era acabar amb el r\xc3\xa8gim de la noblesa, establir-hi un Parlament, la llibertat de premsa i d'opini\xc3\xb3._NEWLINE_La interpretaci\xc3\xb3 que preval als esdeveniments revolucionaris alemanys de 1848 considera que els seus objectius no es van aconseguir. Tot i aix\xc3\xb2, les conseq\xc3\xbc\xc3\xa8ncies i el desenvolupament posterior de la situaci\xc3\xb3 pol\xc3\xadtica alemanya s\xc3\xb3n conseq\xc3\xbcents amb molts dels seus objectius estructurals.\n_START_SECTION_\nRevoltes a les ciutats i al camp\n_START_PARAGRAPH_\nA la situaci\xc3\xb3 revolucion\xc3\xa0ria tamb\xc3\xa9 van descarregar-se tensions socials. La subclasse est\xc3\xa0tica, assalariats, artesans i proletaris, havia patit molt als darrers anys pels problemes estructurals causats per la progressiva industrialitzaci\xc3\xb3. Entre el 1845 i el 1846 la mis\xc3\xa8ria generalitzada de les masses de les ciutats es va agreujar encara m\xc3\xa9s per dues collites dolentes i per una depressi\xc3\xb3 econ\xc3\xb2mica. A les zones rurals va haver-hi aixecaments violents: la poblaci\xc3\xb3 rural al centre i al sud d'Alemanya, aix\xc3\xad com a Sil\xc3\xa8sia, va unir-se contra els senyors i funcionaris del govern, at\xc3\xa8s que fins i tot despr\xc3\xa9s de l'Alliberament dels Camperols encara havien de fer treballs asfixiants i pagar uns imposts exorbitants. Les protestes socials van donar lloc a una revoluci\xc3\xb3 massiva. Tan aviat les exig\xc3\xa8ncies dels camperols van quedar satisfetes, aquests van desistir r\xc3\xa0pidament de m\xc3\xa9s procediments revolucionaris.\n_START_SECTION_\nRevoluci\xc3\xb3 al Regne de Sax\xc3\xb2nia\n_START_PARAGRAPH_\nA Dresden, la capital del Regne de Sax\xc3\xb2nia, el poble va sortir al carrer demanant al rei Frederic August II una reforma electoral i un increment de la just\xc3\xadcia social. Tanmateix, el govern va decidir aixafar la revolta, ra\xc3\xb3 per la qual molts l\xc3\xadders de l'aixecament van veure's obligats a fugir, entre ells el m\xc3\xbasic Richard Wagner, qui va haver de deixar Dresden el 9 de maig per evitar ser detingut i es va exiliar a Su\xc3\xafssa. El 1849, molts altres van fer el mateix a l'altra banda de l'Atl\xc3\xa0ntic. Molts saxons, com Michael Machemehl, van exiliar-se a Texas, on van formar una comunitat germano-texana.\n_START_SECTION_\nRevoluci\xc3\xb3 a Viena\n_START_PARAGRAPH_\nImpressionats pel vigor del moviment popular, els monarques a Viena i a Berl\xc3\xadn van mostrar-hi poca resist\xc3\xa8ncia, \xc3\xa0dhuc si aquesta va arribar a esdevenir una sanguin\xc3\xa0ria col\xc2\xb7lisi\xc3\xb3 entre les tropes governamentals i els revolucionaris. A Viena, la multitud va irrompre a la Dieta el mar\xc3\xa7 del 1848, ra\xc3\xb3 per la qual es coneix aquest esdeveniment com la Revoluci\xc3\xb3 de mar\xc3\xa7. Quan, a la deliberaci\xc3\xb3 de l'Assemblea de Baixa \xc3\x80ustria els parlamentaris no van mostrar-s'hi d'acord immediatament amb les exig\xc3\xa8ncies del poble i els militars van tractar de dispersar la multitud, l'escalada de tensi\xc3\xb3 i d'atacs va precipitar-se. Els soldats van disparar cegament contra el poble i van matar-ne cinc manifestants; tot seguit va haver-hi batalles sanguin\xc3\xa0ries als carrers. El Hofburg de Viena va decidir calmar la situaci\xc3\xb3 mitjan\xc3\xa7ant concessions als manifestants. Klemens von Metternich, el repudiat representant del vell sistema, va ser assenyalat com a boc expiatori. Va ser obligat a abdicar i va haver de fugir. A Viena se celebra aquest esdeveniment com un triomf revolucionari."